虛心堂會陳龍圖
作者：韓琦
朝代：宋

paragraphs: 余嘗愛此君，中虛外有節。
手植數年間，萬戟競森列。
爲堂於其中，一境遂清絕。
雖歸臨本邦，事豈免羈紲。
不得時相親，固負好風月。
方將乞殘骸，就第養衰拙。
孤懷造崑閬，直氣卷金鐵。
終日對嬋娟，卒歲伴高潔。
春來忘芳非，夏至失炎熱。
秋深凌嚴霜，冬暮映積雪。
居無一不宜，嘯傲遠塵媟。
茲樂期誰同，實係長者轍。
相從挹天真，共話到禪悅。
簪籜豸冠聳，拉筍犀株折。
乘醉卧踈影，敲玉應仙闕。
此志吁未遂，對酒勿輕別。